SA bokser se skouer glip uit potjie in geveg | Netwerk24
Deur Michael Green 18 November 2019 12:05
Daar wag moontlik ’n operasie op die bokser Michael Mokoena nadat hy Sondag sy skouer in ’n geveg in Indonesië ontwrig het.
Michael Mokoena het Sondag ’n skouer ontwrig in ’n geveg in Indonesië. Foto: Gallo Images
Mokoena het in Bakoe teen Daud Yordan om die vakante superliggewigtitel van die Internasionale Boksvereniging geboks.
“Mike het sy skouer reeds die eerste keer in die vyfde ronde ontwrig. Dit het van toe af in- en uitgeglip en hy kon nie so voortgaan nie,” het Anton Gilmore, Mokoena se afrigter, via Facebook laat weet.
In die agtste ronde het die dapper Mokoena weer met ’n linkerhou laat waai, maar dit was mis.
Beeldmateriaal wys duidelik hoe die skouer uitglip en daar ’n knop op Mokoena se regterskouer verskyn. Die Suid-Afrikaner probeer moedig voortbaklei, maar sy linkerarm hang hulpeloos langs sy sy. Hy gaan dan op sy knieë af in die middel van die kryt waar die skeidsregter die geveg stopsit.
Daar kan ook gesien word hoe Yordan bekommerd by hom hurk en navraag oor sy toestand doen.
“Mike was voor op punte. Ek het later navraag by die beoordelaars gedoen,” sê Gilmore.
Volgens hom sal Mokoena nou vir twee weke met ’n skouerverband loop.
“Hulle (die dokters) moet die ligamente verkort en dit kan via ’n operasie of met behulp van ’n fisiopterapeut gedoen word.”
Gilmore hoop dat Mokoena ’n herontmoeting met Yordan sal kry.
Volgens die breier is hy en sy vegter in Indonesië op die hande gedra.
Die babagesig met die moed van ’n leeu